Vrae oor onvoltooide tennisbaan van R2 miljoen(Foto: Verskaf) Die DA sal vrae aan die raad van die Tokologo- plaaslike munisipaliteit in die Vrystaat rig oor die R2 miljoen wat bestee is aan die oprig van ’n tennisbaan, maar wat nooit voltooi is nie. Die bou van die tennisbaan het in 2021 in die Malebogo-nedersetting in Hertzogville begin. Volgens Hismajesty Maqhubu, DA-raadslid van die Tokologo- plaaslike munisipaliteit, het die party onlangs besoek aan die tennisbaan afgelê en ’n halfvoltooide projek gevind. (Foto: Verskaf) “Dit het groot kommer ontlok oor die verkwistende besteding van openbare fondse om ’n enkele tennisbaan vir R2 miljoen op te rig,” sê Maqhubu. “Die bou van die ‘nuwe’ tennisbaan in Malebogo, in Hertzogvillepark, is ’n kenmerkende voorbeeld van wanbestuur, onbevoegdheid en ekonomiese verraaierskap.” Volgens Tennisbane Suid-Afrika kos die oprig van ’n gewone enkele tennisbaan gemiddeld tussen R225 000 en R350 000 en volgens Maqhubu is dit “’n belediging vir die gemeenskap” om R2 miljoen aan ’n enkele tennisbaan te bestee. (Foto: Verskaf) Die DA het tydens ŉ artikel 80-komiteevergadering ŉ voorlegging gedoen dat die munisipaliteit verantwoordelikheid aanvaar vir die buitensporige bedrag wat vir die onvoltooide tennisbaan betaal is. “Ons doen ’n beroep op die munisipaliteit om goeie bestuur te verseker en ’n kontrakteur aan te stel om die geïdentifiseerde gebreke reg te stel.” Die DA het ook die komitee vir munisipale openbare rekeninge (MPAC) versoek om toesig oor die projek te hou. “Die kontrakteur is versoek om die gemors wat hy geskep het, reg te maak en om die oppervlak met rubber te behandel voordat hy die retensiegeld kon eis. Hy het toe met ŉ padskraper die oppervlak om die baan gelyk gemaak en dit daarby gelaat.”